በዓሉን የምናከብረው በጀግኖች መስዋዕትነት አገራችን ነጻነቷን ያረጋገጠችበት ዕለት በመሆኑ ነው-መንግስት
በዓሉን የምናከብረው ፋሽስት ኢጣሊያ የፈጸመችብንን ዳግም ወረራ  ጀግኖች አባቶቻችን በከፈሉት መስዋዕትነት አገራችን ዳግም ነጻነቷን ያረጋገጠችበት ዕለት በመሆኑ ነው ሲል በኢፌዴሪ የመንግስት ኮሙኒኬሽን ጉዳዮች ጽሕፈትቤት ሚኒስትር ገለጸ  ።ጽሕፈትቤቱ ባወጣው ሳምንታዊ መግለጫ 76ኛው የኢትዮጵያ ጀግኖች አርበኞች ድል መታሰቢያ በዓል ትናንት በአገራችን በልዩ ልዩ መርሃ ግብሮች ተከብሮ መዋሉን ጠቅሷል ።በዓሉን የምናከብረው ፋሽስት ኢጣሊያ በዓድዋ ድል ከተመታች በኋላ  የፈጸመችብንን ዳግም ወረራ  ጀግኖች አባቶቻችን በከፈሉት መስዋዕትነት አገራችን ዳግም ነጻነቷን ያረጋገጠችበት ዕለት በመሆኑ ነው ብሏል ።በመሆኑም በዓሉን  ስናከብር ለአገራቸው ነጻነት ቀናኢ የነበሩትንና በዚህም ህይወታቸውን በየጫካውና በየፈፋው ቤዛ ላደረጉት እና ይህቺን አገር ላስረከቡን ጀግኖች አርበኞቻችን ክብርና ምሥጋና  አቅርቧል ::በዚህ አጋጣሚ የኢፌዴሪ መንግሥት ለጀግኖች አርበኞቻችንና ቤተሰቦቻቸው እንዲሁም ለመላው የኢትዮጵያ ህዝብ የእንኳን አደረሳችሁ ብሏል ፡፡አሁን ያለው ትውልድ በተለይም ወጣቱ ከጀግኖች አባቶቹ እና እናቶቹ በወረሰው የአገር ፍቅር ወኔ ዘመኑ የሚጠይቀውን የጸረ ድህነት ተጋድሎ እንዲረባረብ የኢፌዴሪ መንግሥት ጥሪውን ያስተላልፋል ።መግለጫው አያይዞም  ለመገናኛ ብዙሃን መጠናከርና መስፋፋት መንግሥት አበክሮ መሥራቱን ይቀጥላል! ነው ያለው ፡፡ለብቁ መገናኛ ብዙሃን መጠናከርና መስፋፋት ምቹ ሁኔታን ለመፍጠር ሲባል በኮሙኒኬሽንና ሚዲያ ዘርፉ ላይ ሁሉን አቀፍ የማሻሻያ ሥራ መሥራት እንደሚያስፈልግ አመልክቷል ። ለዚህም መንግሥት ከባለድርሻ አካላት ጋር በመሆን የማሻሻያ እርምጃዎችን እንደሚቀርጽና ተገቢውን የሰው ሃይል እና በጀት በመመደብ በጽናት እንደሚያስፈጽም አስታውቋል ። 